"מאחורי הסלידה שרוחש כל חתרן ערבי למשטרו עומדת בעיית פלסטין..."

(מתוך מסמך אמריקני)[1]

**פרק שני:**

**התגובה החברתית בסעודיה בזמן מלחמת 1967 ולאחריה**

בימים שקדמו למלחמת ששת הימים שרר שקט מתוח מאוד בממלכה הסעודית. הבטחותיו של הנשיא נאצר כי סופה של הישות הציונית קרב ובא, העלתה את מפלס האהדה של הנוער הסעודי כלפי נשיא מצרים וגם את ההסתה נגד בנות בריתה של ישראל – ארצות הברית ובריטניה. הפגנות התמיכה במצרים ובמנהיגה נראו בעיקר באוניברסיטאות, ובחלקן נשמעה ביקורת קשה כלפי המלך פיצל על כך שלא קיצר את שהותו בבריסל בימים שלפני המלחמה, ושב לממלכה רק כש"רוחות מלחמה" כבר נשבו בחוזקה.[[1]](#footnote-1)

בבית המלוכה לא שבעו נחת מן האהדה שלה זכה הנשיא נאצר ברחוב הסעודי. החשש היה כי ניצחון יעלה את מעמדו של נאצר במרחב הערבי, ויעמיד את סעודיה "עם הגב אל הקיר" בכל הנוגע לסוגיות הבוערות בחצי האי ערב ובמפרץ הערבי. מעבר לכך חששו בבית המלוכה כי התמיכה הציבורית בנשיא מצרים תביא להתלהטות הרוחות ואף לניסיון של כוחות צבא וגורמים חתרניים לנסות ולתפוס את השלטון. שכן התייצבותו של נשיא מצרים לצד מנהיגי הבעת' ערב המלחמה הפכה אותו לגיבור העולם הערבי אפילו יותר מקודם.[[2]](#footnote-2) גם באזורי חג'אז ובנג'ד הצטרפו רבים לתחושה כי רוחות המלחמה המתחזקות מסמנות הפעם תקווה לעתיד חדש לעולם הערבי בכלל ולסוגייה הפלסטינית בפרט. רבים מהתושבים שהביעו לא פעם, בשיחות סגורות, ביקורת על המעורבות הפלסטינית בממלכה, היו עתה מאוחדים בתמיכה במלחמה, מלחמה שהבטיחה מעל לכל אחדות ערבית.[[3]](#footnote-3)

ב-25 במאי 1967 הוכרזה כוננות כללית בצבא הסעודי, והופסקה הפעילות השוטפת בכל יחידות הצבא. כל החופשות המתוכננות בוטלו, וחיל האוויר עבר למתכונת חירום. החיילים הסעודים העבירו את זמנם בהאזנה לשידורי תחנות הרדיו המצריות, שהשמיעו כל העת שידורי תעמולה אנטי-אמריקנית. בבסיסי הצבא פעלו הקצינים הסעודים להעלאת המורל, והורו לחייליהם להיערך לקראת "שחרור פלסטין". 1500 חיילים ובהם חטיבה 11 של הצבא הסדיר ומספר יחידות סיור, הועברו מבסיסם בתבוכּ שבצפון חג'אז אל מפרץ עקבה כדי להביע הזדהות עם "אחיהם הערבים".[[4]](#footnote-4) עד מהרה נתנו שידוריה הארסיים של מצרים את אותותיהם; בקרב דרג הביניים של הקצונה הסעודית הורגשה תסיסה לנוכח מה שהצטייר כמשחקה הכפול של ארצות הברית במזרח התיכון; מקרב הקצינים היו שהביעו מחאה על כך שמצד אחד ארצות הברית אימנה את הסעודים ומצד שני סייעה לישראל להתחמש נגד הערבים. אלוף משנה יוסף בדרה, מפקד מתקן האימונים בטאיף, טען בפני חייליו כי ארצות הברית הוכיחה שלא ניתן לסמוך עליה בעת צרה, והגיעה העת כי הצבא הסעודי יכרות "בריתות סודיות" עם גורמים מצריים וסוריים.[[5]](#footnote-5)

גם בערים הסעודיות הוכרזה כוננות עליונה. בישיבת הממשלה השבועית שנערכה ב-27 במאי 1967, הוחלט על נקיטת צעדי ביטחון מיידיים בערים המרכזיות. בישיבה של המועצה האזרחית העליונה להגנה (The Civil Defence Supreme Council) שנועדה בריאד, הוחלט על הקמת ועדות עירוניות שיתנו מענה לטיפול בפצועים או פגיעה ברכוש. הממשלה קראה להכשיר מאות מתנדבים ולגייס צוותי מילואים שיסייעו לצוותי החילוץ אם תיגרר סעודיה למלחמה; כמו כן הוחלט על תגבור האבטחה סביב מתקנים במערב הממלכה, ובעיקר סביב מתקנים אסטרטגיים. באוניברסיטאות ובבתי הספר שבהם היה ריכוז גדול של פלסטינים ומצרים, הייתה דרישה לנוכחות גדולה של אנשי ביטחון, מחשש להתפרצות של מחאות אלימות. ואולם למרות ההחלטות שהחליטה הממשלה, בפועל לא היה להן ביטוי בשטח. בימים שקדמו למלחמה לא נראו ברחובות הערים הסעודיות אנשי משמר אזרחי, ומעט מאוד אנשי ביטחון סיירו בריכוזי הזרים בממלכה.[[6]](#footnote-6)

ב-30 במאי 1967 דיווח השגריר האמריקני בסעודיה לראש מחלקת המדינה שלו כי בשבועות האחרונים עלה מפלס השנאה בחג'אז ובאזור המזרחי כלפי ארצות הברית. השגריר הזהיר כי המתיחות המתמשכת בגבול הישראלי עלולה "להצית את ערי הנפט" ולגרום למהומות אלימות בתוך הממלכה; הוא הוסיף כי גל החתרנות המצרי שפקד את הממלכה בחודשים שקדמו לאירועים בחזית הישראלית, התסכול של עובדי הנפט והנטיות הנאצריסטיות בקרב הקצונה עלולים להוביל להתפרעויות אלימות, שתופנינה גם כלפי בית המלוכה הסעודי; השגריר ציין עוד כי בית המלוכה לא עשה די כדי לצמצם את תחושות הזעם המופנות כלפי המערב, וכי רוב כוחות המשמר הלאומי הוצבו לאורך קו הנפט ולא בסמוך למתקנים אמריקניים ובריטיים.[[7]](#footnote-7)

ואכן, יום למוחרת הדיווח כבר התלוננו צוותים אמריקניים, שעסקו בשיפוץ שדה התעופה בדהראן, על חבלות בכליהם. הצוותים מסרו כי באחרונה פרצו מספר דליקות במחסנים שונים בשדה, אך עד עתה לא יוחסו לאירועים מניעים לאומניים. אולם לאחר שהוכח מעל לכל ספק כי האירוע האחרון היה על רקע חבלני, השתכנעו אנשי הביטחון האמריקנים כי גם האירועים הקודמים בוצעו על ידי גורמים חתרניים.[[8]](#footnote-8)

ואולם גם סדרת החבלות שאירעו בשדה התעופה בדהראן, לא שכנעה את מקבלי ההחלטות בממשלה להגביר את האבטחה סביב אישים ומוסדות מערביים ששהו בממלכה. הערכותיהם של פקידים אמריקנים כי המשבר בגבול מצרים-ישראל יוביל להתפרצות זעם בממלכה הסעודית, לא שינו את מצבת הכוחות בשטח. בבית המלוכה הסעודי חששו כי סיוע, אפילו עקיף, לגורמים מערביים בממלכה, יצטייר כפגיעה באינטרס הערבי בסכסוך עם ישראל. תחושות הזעם כלפי ישראל, איחדו את תושבי הממלכה ויצרו תחושה של ערבות הדדית ביניהם; כל ביטוי להחלשת המאמץ המלחמתי גרר תרעומת בחברה הסעודית, ובכל הקשור לסוגיית הסכסוך הערבי-ישראלי, לא היה הבדל בין חג'אזים, נג'דים, שיעים או עובדים זרים. לפיכך סברו בבית המלוכה הסעודי כי הגבלה מכוונת של תמיכת התושבים במאבק הערבי עלולה לפגוע בבית סעוד ולהגברת הביקורת עליו.[[9]](#footnote-9)

התלהטות הרוחות, בעיקר באזורים המזרחיים והמערבים, הדגישה כי המתח עולה במיוחד מן המוקדים שבהם שוהים זרים. מרבית העובדים הזרים פעלו במרכזי הכלכלה הסעודיים – אזורי הנפט ומרכזי העסקים – והם הפכו להיות מוקדי חיכוך והתפרצויות של זעם. דעת הקהל השלילית כלפי המערב התאחדה עם תחושות הזעם כלפי ישראל, והתבטאה מהר מאוד גם במעשים.[[10]](#footnote-10)

 היחסים הקרובים בין ארצות הברית לבין ישראל הפכו את הראשונה למטרה לחיצי הגורמים החתרניים בממלכה, וכל זאת למרות הידוק היחסים בין ארצות הברית לסעודיה ערב המלחמה, והסיוע הדחוף שהעניקה ארצות הברית לממלכה על רקע המשבר עם מצרים. בינואר 1967 מונה נספח מסחרי בעיר ג'דה שתפקידו לטפל בבקשות של אנשי עסקים לפיתוח קשרים עם חברות אמריקניות. ואכן נתוני ייצוא משנת 1965 ושנת 1966 מראים כי היצוא האמריקני לסעודיה גדל מ-128.7 מיליון ל-137.3 מיליון דולר. הסעודים מצידם הגדילו את ההשקעות בנכסים אמריקניים כדי להיטיב את מאזן התשלומים בין המדינות. במקביל ובעקבות הצמיחה בתפוקת הנפט השתפרו קשרי ממשלת סעודיה והנהלת עראמקו.[[11]](#footnote-11) הגידול בתפוקה נרשם בעיקר לאחר הפגיעה בקו הנפט העיראקי-סורי, כִּרכוכּ-בניאס Kirkuk–Banias pipeline (IPC), שקודם לכן נפגע בשל סכסוך בין חברת הנפט העיראקית לממשלת סוריה בגין התשלום על מעבר הצינור בשטחה של סוריה.

שיפור ביחסים בין שתי המדינות חל גם בהיבט התרבותי, כאשר באמצע 1966 הקים משרד החינוך הסעודי מרכז ללימוד אנגלית בריאד בניהול USIS US Investigation Services**)**) ובתרומה של חברת עראמקו. כמו כן סייעה ממשלת ארצות הברית בהקמתה של האוניברסיטה שעתידה הייתה להיפתח בחודש ספטמבר 1967 בג'דה. נוסף על אלה, בשנת 1966 נשלחו קצינים סעודים לאקדמיה הבינלאומית של המשטרה (Police Academy in Washington) במטרה לחזק את כוחות השיטור בממלכה.[[12]](#footnote-12)

למרות כל צעדי ההתקרבות, השפיע המתח בזירה הערבית-ישראלית על דעת הקהל המקומית ועל עמדותיה כלפי הזרים המערביים ובמיוחד אלה האמריקנים. ב-22 במאי 1967 נפגשו שבעה פלסטינים שהתגוררו בג'דה, כדי לתכנן סדרת פיגועים נגד מטרות אמריקניות בעיר. ב-2 ביוני 1967 נשמעו שלושה פיצוצים בעיר ג'דה: המטען הראשון מביניהם שהונח על ידי דרג'ם אל-היסי ורשדי חסן, התפוצץ בשעה 23:15 במחסן הציוד של השגרירות האמריקנית. המחסן קרס ונזק כבד נגרם לקירות החיצוניים של הבניין. למרבית המזל הפיצוץ התרחש שעות ספורות לאחר שהעובדים סיימו את עבודתם, ולא היו נפגעים בנפש. מניחי המטען נמלטו מהמקום זמן קצר לאחר מכן. [[13]](#footnote-13)המטען השני התפוצץ בשעה 23:45סמוך לבניין הנספחות הצבאית האמריקנית שברחוב בגדאדיה. מטען החבלה שהוטמן בתוך רכב חונה בכניסה למחנה, גרם לקריסת הקיר החיצוני של הבניין, ומספר כלי רכב צבאיים שחנו במקום ניזוקו. מלבדם, כמה אנשים ששהו בבניין באותה שעה נפגעו באורח קל מעוצמת הדף הפיצוץ. הפיצוץ השלישי נשמע עשר דקות לאחר מכן, והפעם נגרם נזק קל במפעל של חברה אמריקנית בשם Grove International. הרכב הממולכד נרכש מסוחר מקומי, וחברי הקבוצה שעמדו מאחורי הפעולה היו מחסן אדפש, עבד אל-פתח אל-סיד אחמד ומצטפא אל-אטרש.

סדרת הפיצוצים בג'דה נגד הכוחות הזרים הייתה ראשונה מסוגה בעיר זו, אך מקרים קודמים אירעו בריאד בבניין המשלחת הצבאית האמריקנית (American Military Mission in Riyad) שלושה חודשים לפני כן. בעקבות שרשרת האירועים, הוצבו חיילים סעודים ליד מתחם השגרירות האמריקנית, ושני קציני ביטחון השייכים למשרד הפנים הגיעו גם הם כדי להציע סיוע ואבטחה. סביב השגרירות הבריטית הוצבו מעתה עוד שלושה חיילים, מלבד השומר שהוצב שם בדרך כלל, אבטחו את המתחם ופטרלו סביבו 24 שעות ביממה. במקביל פתח המודיעין הסעודי בסדרת מעצרים שכללו את מעצרו של פלסטיני שעמד בראש מערך הגינון של השגרירות. האיש נחקר קשות עד שהשגריר האמריקני התערב לטובתו והביא לשחרורו.[[14]](#footnote-14)

בדיעבד, מובן שהאירועים בג'דה אפיינו את האירועים בסעודיה בשבועות הבאים: לחץ פנימי מצד כוחות מהפכניים-זרים פרו-פלסטיניים שנועד לערער את היציבות הפנימית, על מנת לעורר את בית המלוכה לפעול לטובת האינטרס הערבי, ומנגד לחץ מצד המעצמות המערביות, בנות הברית הקרובות, שהיו שותפות כלכליות וביטחוניות של סעודיה. מצד אחד הזעם המקומי והרצון לראות את סעודיה פועלת בצורה אקטיבית לטובת האינטרס הערבי, ומצד שני אינטרסים של הממלכה שמטרתם הבטחת יציבות לכוחות הזרים המערביים בשטחה. הצורך לאזן בין שני הצדדים המנוגדים הוביל במידה רבה למדיניות פנים שאפשרה ל"שחרר קיטור", אך בצורה מוגבלת.[[15]](#footnote-15)

 בחמישה ביוני 1967 תקפו כוחות הצבא הישראלי במפתיע את הצבא המצרי בסיני. באותה שעה קיבל פיצל בארמונו "אל-קצר אל-אחמר" את פניהם של שריו, ראשי השבטים ואישים נוספים, שהגיעו לברכו לרגל חזרתו לממלכה. סגן נשיא חברת עראמקו בסעודיה, מארק ברוגהאם (Brougham), שהגיע אף הוא לברך את פיצל על חזרתו, היה הראשון לדווח למלך הסעודי על המתרחש בגבול ישראל-מצרים.[[16]](#footnote-16)

הידיעה על מתקפת הפתע הישראלית הכתה את פיצל בתדהמה. היריבות המרה בינו ובין הנשיא המצרי נעלמה, לכאורה, כלא הייתה, והוא מיהר לשלוח איגרת תמיכה בנאצר. עד מהרה הגיעו לגבולותיה של סעודיה עשרים מטוסים מצריים שהגיעו מתימן ונחתו בנמל התעופה של ג'דה כדי לתדלק ולהמשיך משם לחזית מול ישראל. כל זה אירע שבוע בלבד לאחר שנפגעים מהפצצות הגז שביצעו מטוסיו של הנשיא המצרי בתימן ב-5 בינואר 1967, הופיעו בפני הסגל הדיפלומטי הזר בממלכה כדי לחלוק עימם את הזוועות שחוו.[[17]](#footnote-17) על פי טענות שנשמעו, חלק מאותם מטוסים היו מעורבים בהפצצות הקשות על עריה הדרומיות של הממלכה, נג'ראן וג'יזאן, ב-11 במאי 1967, וגרמו למותם של 3 אזרחים סעודים ולנזק כבד לרכוש.

במקביל לסיוע האווירי למצרים, מיהר שר הפנים הסעודי פאהד לדווח למושלי המחוזות על ההתפתחויות האחרונות בסיני, ודרש מהם להכין את כל כוח האדם שעמד לרשותם כדי לשלחו לחזית. הוא אף קרא לבני עמו לקחת חלק בהפגנת התמיכה במלחמה, בהשתתפות המלך הסעודי, הנסיכים לבית סעוד ואנשי צבא בכירים, שתוכננה להיערך ביום שלמוחרת.[[18]](#footnote-18)

צעדים נוספים שביטאו את החשש הסעודי ננקטו ברחבי הממלכה. מטוסים של חיל האוויר הסעודי מסוג F-86, הועברו מבסיס האם בדהראן לשדה התעופה בטאא'ף, מחשש למתקפה אווירית ישראלית על מרכזי השלטון הסעודי. כמו כן הוצבו סוללות של טילי הוק נגד מטוסים סביב העיר ג'דה, ובשדה התעופה הסמוך לריאד.[[19]](#footnote-19)

מיום שפרצה המלחמה "חלתה" סעודיה בקדחת טרנזיסטורים. העבודה במשרדי הממשלה כמעט שנעצרה, וכל האוזניים היו קשובות לדיווחי הרדיו. נהגי מוניות שהעבירו את אנשי השגרירויות הזרות ממקום למקום, דיווחו להם על הנעשה בשדה הקרב ועל כך שקיצה של ישראל קרב. בערים הגדולות המתינו רבים להכרזה על הניצחון, והציפייה יצרה תופעות שטרם נראו ברחבי הממלכה: נשים ברעלות נטלו חלק בפעולות המחאה נגד ישראל, ובהכנת בתי החולים לשעת חירום; ילדים בבתי הספר שלחו מכתבי ברכה ועידוד ללוחמים הערביים שנטלו חלק בלחימה מול צה"ל. פיצל מצידו מיהר להכריז כי "עשרים שנה המתינו הערבים לצאת בג'יהאד למען דתם ושחרור אדמתם".

האזרחים האמריקנים שחששו מהנורא מכול, מיהרו להסב את הכספים שהופקדו בחשבונותיהם להמחאות נוסעים, כדי שיוכלו לקבלם במקרה של עזיבה מיידית את הממלכה. למרות המתח באוויר, הציפיות הגבוהות והכרזות השרים והמלך הסעודי, הסעודים לא שוכנעו כי ממשלתם עשתה כל שביכולתה כדי לסייע לאחיהם הערבים. אזרחים רבים ביקרו את מלכם על כך שלא קיצר את ביקורו בבריטניה ובבלגיה כדי להכין את עמו לקראת המלחמה ולגייס את ההמונים ל"צבא הג'יהאד". כמו כן בערים המרכזיות זעמו צעירים על כך שלא הוקמו מחנות צבא להכשרת "צבא המתנדבים", כפי שנעשה בשאר מדינות ערב, וכן על כך שבעיר ג'דה נעצרו פלסטינים שקראו לצעדים מעשיים מצד ממשלת סעודיה נגד ישראל ובנות בריתה, שחלקן פעלו גם בממלכה.[[20]](#footnote-20)

ואכן לפיצל לא הייתה כל כוונה להכניס את הצבא הסעודי למלחמה. התגובה הצבאית הסעודית למלחמה הייתה למעשה מוגבלת מאוד, ולא נוצר כלל חיכוך ישיר בין כוחות סעודיים לישראליים. בדרך זו ביקשה ממשלת סעודיה להביע את תמיכתה במאמץ הערבי, אך בלי להשקיע כוחות צבא משלה. כוחות המשטרה גילו קושי להתמודד עם האיום על היציבות במחוז המזרחי, נזקקו לתגבור של כוחות המשמר הלאומי, ולא אפשרו מבחינת הסעודים להעביר כוחות משמעותיים לעבר החזית. ממשלת סעודיה מצאה עצמה קרועה בין הרצון להבטיח את יציבותה, לבין הרצון לשלוח כוח צבאי לחזית, אפילו כוח סמלי. ההחלטה שלא לשלוח כוח צבאי חייבה את הממשלה להסביר לתושביה מדוע לא חתרה למעורבות צבאית ישירה מול ישראל. מדיניות זו גרמה לכך שממשלת סעודיה לא יכולה הייתה להתעמת בצורה קשה עם המהומות. היא לא הרשתה לעצמה להיתפס כמי שלא רק שלא שולחת כוחות צבא, אלא גם מונעת מההמונים את הזכות למחות ולהביע את תסכולם מהמצב המדיני באזור.[[21]](#footnote-21)

בערי הנפט תבעו העובדים ממושל המחוז המזרחי לערוך הפגנת ענק לאות הזדהות עם אחיהם שבקו החזית. עבד אל-מחסן בן ג'לוי, המושל החדש וחסר הניסיון של האזור המזרחי, לא היה מעוניין לצאת נגד ההמונים כבר בראשית דרכו בתפקיד. בשעות הערב של 6 ביוני 1967 הוא התיר לעובדי עראמקו לקיים למוחרת בעיר דהראן הפגנת תמיכה בכוחות הערביים. ואולם בהנהלת חברת הנפט זיהו מייד את הסכנה שבקיום ההפגנה. עבד אל-מחסן טרם ביסס את מעמדו כמושל, ובחברת עראמקו סברו כי בניגוד לאחיו, הוא לא מסוגל לטפל בגורמים לאומניים ביד קשה. ניסיונות השכנוע של הנהלת החברה לא צלחו, ומושל המחוז החליט כי הפגנת התמיכה תיערך כמתוכנן.[[22]](#footnote-22)

ואכן לעובדים היה תפקיד משמעותי במהומות שפרצו במהלך הימים הבאים. ערב המלחמה ביקשה שגרירות ארצות הברית בסעודיה מראשי עראמקו הערכה: מה הסיכויים למחאה מאורגנת של עובדי הנפט אם יפרצו אירועים אלימים בממלכה. עראמקו העריכה כי מרבית המתסיסים יהיו ערבים זרים, אך לא הצליחה להצביע על גורמים שבכוחם לארגן מחאות שכאלה. ההפגנות שהחלו ב-7 ביוני החלו בשערי קמפוס קולג' הנפט והמינרלים בדהראן, לאחר שהסטודנטים החלו לארגן את המחאה בשטח הקמפוס, ומשם הפיצו אותה ברחבי העיר ובאזורי הנפט.[[23]](#footnote-23)

היה זה אך טבעי שגל ההפגנות הגדול יתקיים דווקא באזור המזרחי ובעיקר בדהראן. מטה חברת הנפט עראמקו שכן באזור, והחברה הייתה לא רק המעסיק הגדול ביותר של תושבי האזור, אלא גם גורם חשוב בפיתוח התעשייה המקומית. כשמינית מעובדי החברה, 1260 איש, הגיעו מהכפרים שבאזור אל-חסה. עובדים נוספים הגיעו מהערים דמאם ואל-ח'ובר הסמוכות לדהראן והעניקו לחברה שירותים שונים. החברה הייתה מעורבת בבנייתם של לפחות 1000 בתים באזור. ואולם שמה העיד על זיהויה עם בת בריתה של ישראל – ארצות הברית.[[24]](#footnote-24)

דהראן הפכה עם השנים למוקד פעילות החברה ולמזוהה יותר מכל עם עראמקו. מאז גילוי הנפט התפתחה העיר במהירות, והפכה למרכז עסקים ומסחר ולמוקד הפעילות הכלכלית באזור המזרחי, על חשבונה של העיר הופוף, שמילאה את תפקיד בירת האזור עד עידן הנפט הסעודי. עם הפעילות של התעשייה הרווחית בממלכה הגיעו גם עובדים זרים ממדינות ערב, אבל בעיקר הגיעו עובדים מערביים. אלה חיו במתחם סגור, שרמת החיים בו הייתה גבוהה מכל מקום אחר בממלכה.[[25]](#footnote-25)

למרות תנופת הפיתוח באזור המזרחי שהובלה על ידי הממשלה בראשותו של פיצל, פיתוח שכלל את פרויקט החקלאות הגדול בנווה המדבר אל-חסה, ולמרות ייסוד אל-יום, עיתון שבועי, שאת כתיבתו הובילו פלסטינים ובכירים סעודים שעבדו חברת עראמקו, לא כל תושבי האזור סברו כי הממשלה הציבה אותם במקום גבוה בסדר העדיפויות. הביקורת העיקרית כלפי הממשלה הייתה שהאזור, בעיקר זה שבנווה המדבר ובמרכזו העיר הופוף, לא התאים עצמו למעבר ממשק חקלאי לתעשייתי. כך התבטא אחד מאנשי העסקים שפגש את המלך פיצל בעת ביקורו החשוב באזור ב-3 במרץ 1965: "מסביב לעיר הופוף ניתן לראות את להבות הענק המעידות על פעילות משאבי הטבע האדירים של הממלכה אבל"We sit and receive nothing from a resource close at hand" .[[26]](#footnote-26) תחושות מעין אלה תרמו לאווירה מתוחה באזור המזרחי בכלל ובדהראן בפרט, וביחס לשאר אזורי הממלכה.

למרות הערכות של בכירי עראמקו על שקט יחסי, החלו בשגרירות האמריקנית בהכנות לקראת ההפגנות הצפויות בממלכה. השגריר האמריקני, שחשש מהתגובה הזועמת של הרחוב הסעודי כתוצאה מהמהלומה הישראלית, תבע מממשלת סעודיה כי תקצה את כל כוחותיה באזור להגנת המתקנים האמריקנים. ואכן, מושל האזור המזרחי והמלך הסעודי הבטיחו לשגריר האמריקני כי כל הכוחות שיהיו ברשותם יועמדו בכוננות עליונה כדי למנוע פגיעה במתקנים אמריקניים. ואולם, מלבד היעדר הרצון של ממשלת סעודיה להתעמת עם המפגינים, כוחות המשטרה שעמדו לרשותה לא יכלו לתת מענה מספק. מוגבלות כוחה של המשטרה הייתה ידועה, שכן בחודשים שקדמו לאירועי המלחמה כבר דיווחו גורמים בריטים שהמשטרה המקומית חסרת יכולת מבצעית מתאימה להתמודדות עם הפגנות נרחבות.[[27]](#footnote-27)

בשעות הבוקר המוקדמות של 7 ביוני 1967 החלו כאלף מפגינים לצעוד ממטה חברת עראמקו לעבר בניין הקונסוליה האמריקנית בדהראן. בשעה 9:00 דיווח הנציג האמריקני לשגרירות בג'דה כי למקום הגיעו עובדים נוספים רבים מכל רחבי האזור. למרות התאספות ההמונים מחוץ למתחם הקונסוליה, עדיין העריך מושל המחוז כי ההפגנה לא תקבל מאפיינים אלימים. ואולם שעה לאחר מכן, סמוך לבניין הקונסוליה בדהראן, כבר התאספו אלפי בני אדם, מהם כמה מאות פועלים פלסטינים, והשמיעו סיסמאות בגנותן של ארצות הברית וחברת הנפט. הפלסטינים מחו נגד עושק עובדי החברה בידי המעצמות המערביות, וניצול המשאבים הערביים לטובת ה"אויב הציוני". כמה דקות לאחר מכן, החלו הפלסטינים להסתער לעבר בניין הקונסוליה כשהם רומסים, שוברים ושורפים כל דבר שנקרה בדרכם. עד מהרה הצטרפו אליהם גם מאות העובדים האחרים, וחששותיהם של אנשי השגרירות האמריקנית התממשו. העובדים הזועמים צעדו לעבר שערי השגרירות, כשהם קוראים "גרשו אותם [...] הפסיקו את משלוחי הנפט לאמריקה, בריטניה וישראל [...] ישראל וארצות הברית התאחדו כדי לפגוע באחינו במצרים, סוריה ופלסטין".[[28]](#footnote-28)

הפלסטינים שהיו במקום הלהיטו כל אותו הזמן את רוחם של עובדי חברות הנפט. הם קראו להמון המוסת לעקור את דגל ארצות הברית שהתנוסס במקום ולהחליפו בזה הסעודי. קבוצה של כשלושים עובדים שלוותה בקריאות "מוות לארצות הברית" ו"זרים החוצה", מיהרה להסיר את הדגל האמריקני מהתורן ולהחליפו בדגלה של הממלכה הערבית הסעודית. לאחר שהוחלף הדגל, פנו ההמונים להרוס כל דבר שחצץ בינם ובין בניין הקונסוליה. כלי הרכב של הנציגות הועלו באש, הגדרות נעקרו, החלונות נופצו, ודגל ארצות הברית הועלה באש.[[29]](#footnote-29)

כוחות המשטרה והצבא הגיעו למקום בקבוצות קטנות, לא נערכו תחת פיקוד אחד ונבלעו בתוך ההמון, כך שנוכחותם הפכה לחסרת משמעות. בתחילה עוד ניסו כוחות הצבא להוריד את הדגל הסעודי שהונף מעל מתחם השגרירות האמריקנית, אך ההמון שהקיף את כוחות הצבא איים בהקצנת ההתפרעויות, ולכן הוחלט להשאיר את הדגל על מקומו, בתקווה שההמון יירגע וההפגנה תגיע לקיצה.[[30]](#footnote-30)

בשעה 11:45, מן העיר אל-ח'ובר ממערב לדהראן, דיווח הנציג הבריטי לעמיתיו בשגרירות בג'דה כי אלפי אנשים מוסתים על ידי פועלים מצרים ופלסטינים, מחבלים במתקנים האמריקניים והבריטיים בעיר. ההמון זרע הרס רב ברכוש שהותירו מאחוריהם אנשי הצוותים האמריקניים והבריטיים שנמלטו מזעם המתפרעים. כיוון שבמקום לא נכחו כוחות צבא ומשטרה, פגע ההמון באין מפריע במבני המגורים ובכלי הרכב שהיו בבעלותם של העובדים המערביים.

את הבנק הבריטי בעיר שנסגר כמו בכל יום בשעה 12:30, עזבו העובדים בשעה 13:00. לאחר מכן פרצו צעירים סעודים למתחם, והרסו את הציוד שהיה במקום. בסביבות השעה 13:30 הגיעו כ-300 איש ששולהבו על ידי סטודנטים מהקולג' לנפט ומינרלים של אוניברסיטת דהראן, למתחם המגורים הזרים המערביים של חברת עראמקו. הם זרעו הרס רב במקום, ומשם פנו גם לבנייני ההנהלה של החברה. כלי הרכב שהיו בקרבת מועדון התרבות הוצתו, ולאורך כל הרחוב במתחם המגורים של עובדיה המערביים של החברה, רוססו כתובות נאצה אנטי-מערביות. על פי הערכות חברת הנפט עראמקו נהרסו 97 כלי רכב במהלך המהומות. ביתו של נציג החברה ספג את הנזק הגדול ביותר: כל הרהיטים שבביתו נותצו, ולאחר מכן הועלה מעונו באש. הדיווחים כללו הערכות ראשוניות של נזקים במאות אלפי דולרים. בתגובה למעשי ההרס הגיע למקום כוח קטן של המשמר הלאומי שהגן על התושבים ומנע את המשך המהומות.[[31]](#footnote-31)

המהומות שפרצו באזור המזרחי היו דומות במאפייניהן לאלה שפרצו באזור בשנת 1956: עובדים זרים ערבים שמחו על תנאי העסקתם, תאי סטודנטים מהפכניים וגורמים התומכים בנשיא נאצר. לפיכך עוצמת המהומות והמשתתפים בהן באזור המזרחי לא היו צריכים להפתיע את בית המלוכה הסעודי.[[32]](#footnote-32) כל שנדרש להתפרצות היה כמו בשנת 1956 – אירוע מכונן בדמותו של הסכסוך הערבי-ישראלי. מעורבות פועלי הנפט במהומות ובעיקר הזרים שביניהם – פלסטינים ומצרים –הייתה תוצר של מערכת הסתה ארוכת שנים, שהופעלה בצורה יעילה מאוד על ידי המדינות המהפכניות בניצוחו של הנשיא נאצר. גם התחזקות ארגוני פועלי הנפט הערביים במזרח התיכון מאז שנת 1965 הגבירה את המתח בין חברות הנפט, והדגישה את התנאים המנצלים לכאורה של מעסיקיהם המערביים ושותפיהם המקומיים.[[33]](#footnote-33)

המהומות בדהראן הופנו בעיקר נגד בנייני המשלחת האמריקנית הצבאית בשדה התעופה ( (American Military Mission buildings on the airport, והנזק שם נאמד בשלושה רבעי מיליון דולר. בסיס חיל האוויר הגדול שתוחזק היטב, הפך למזוהה מכול עם הנוכחות האמריקנית הצבאית בסעודיה. פקידים אמריקנים ובריטים דיווחו בשנה קודם לכן על הנעשה בבסיס, שעיקר תפקידו היה להכשיר כוח אדם צבאי סעודי. בדוח הדגישו המבקרים את הריחוק ששרר בין הקצינים הזרים ובין המקומיים ששירתו בצבא או עבדו שם ושציפו ליחס קרוב יותר, אחרי שנים רבות כל כך של עבודה משותפת; תחושת האכזבה של המקומיים הסבירה אולי את עוצמת המהומות שפרצו במקום בעת המלחמה, למרות העבודה המשותפת לאורך השנים.[[34]](#footnote-34)

בשעות אחר הצוהריים רוכזו כל האזרחים האמריקנים והבריטים בשדה התעופה של דהראן ושוכנו במבנים ארעיים, תחת אבטחה כבדה של אנשי המשמר הלאומי שהוזעקו למקום מהבירה הסעודית. האזרחים המבוהלים המתינו בציפייה להוראות השגרירויות בג'דה באשר לעזיבתם הצפויה מהממלכה. ואולם בשעות הערב החליטו השגריר הבריטי והשגריר האמריקני כי השגרירויות והנציגויות הזרות לא יפונו. שגרירי המדינות הודיעו כי האזרחים המערביים, בעיקר אלה ששימשו כנציגים ממשלתיים, יעברו להתגורר לתקופת ביניים בבתיהם של עובדי חברת הנפט עראמקו, עד יעבור זעם. למרות זאת, מרבית האמריקנים הכינו עצמם להודעה על פינויים המהיר משטחי הממלכה; הם היו מאוכזבים מאוד מחוסר היכולת של המשטרה לתת מענה למצב, ובעיקר מן הדיווחים כי בין השוטרים היו שהשתתפו במהומות ופגעו במתקנים.

האזרחים הבריטים היו חשופים לפגיעות יותר מן האמריקנים; הנציגות הרשמית של בריטניה הייתה בג'דה, אך באזור המזרחי לא היו נציגים מטעם ממשלת הוד מלכותה שיכלו לסייע להם. עובדים של הבנק הבריטי שפעלו בעיר אל-ח'ובר, היו הבקיאים ביותר לגבי מצבם של האזרחים הבריטים ששהו בעיר. לצד נציגי הבנק היה גם נציג של חברת הביטוח הימי לוידס, מר דונובן (Donovan), שפעל בעיקר בעיר הסמוכה דמאם, והיה האחראי לשלומם של האזרחים הבריטים שם.

על בסיס מסמך שהכינה השגרירות הבריטית כבר במאי 1967, ועסק בנסיגה מסעודיה על רקע החשש מקריסת המחנה המלוכני בתימן ונפילת דרום חצי האי ערב בידי מצרים, אפשר לקבוע שבממלכה שהו 1450 בריטים, מהם 500 בריאד, 200 באזור המזרחי, 350 באזור ח'מיס משיט שבדרום ועוד 400 איש בג'דה. באותו מסמך סוכם כי אם תחליט ארצות הברית על פינוי אזרחיה, נציגיה בסעודיה ייקחו חסות על האזרחים הבריטים בשעות ובימים הראשונים עד שיימצא להם פתרון, והם אף ימסרו כל מידע נדרש לגורמים הבריטיים. כבר במאי 1967, ערב המשבר, הוחלט כי רק במקרה של מהומות והפגנות יישלח למזרח נציג מטעם השגרירות בג'דה, ואולם זה, כך התברר, הגיע באיחור רב למקום בשל האווירה העוינת כלפי הזרים והדרך הארוכה.[[35]](#footnote-35)

הידיעות על הנעשה באזור המזרחי הגיעו לארמונו של המלך פיצל. המלך הסעודי היה במצב מורכב ביותר לאחר שתחנות הרדיו הלהיטו את ההמונים, שלהבו אותם לקראת הניצחון הקרוב ומסרו מידע כוזב. רדיו ג'דה ששידר באנגלית מידע, שכונה לימים "השקר הגדול", על כך שארצות הברית ובריטניה שלחו כוחות וציוד צבאי כדי לסייע לישראל במלחמתה נגד עולם הערבי, אף החמיר את המצב.

לאור המצב וגל השמועות, כינס המלך הסעודי ישיבה ביטחונית מיוחדת שבה השתתפו שר ההגנה פאהד סולטאן בן עבד אל-עזיז ויועץ שר הפנים, אבראהים אל-ענקרי. בבית המלוכה העריכו כי התפרצות הזעם בערי הנפט הייתה מכוונת גם כלפי בית סעוד, שכן באירועים השתתפו גם בני העדה השיעית, שבדרך כלל עמדו לצידם של אחיהם הסונים רק כשפעלו נגד בית המלוכה. ואולם פיצל לא מיהר לשלוח את כוחותיו לאזור המזרחי; דעת הקהל הרתיעה אותו מלצאת לעזרת העובדים המערביים; הוא חשש להיראות כמי שלא הביע הזדהות עם מדינות ערב שלקחו חלק במלחמה נגד ישראל. פיצל ניצב בפני מצב מורכב, שכן האירועים האלימים שפרצו במחוז המזרחי התקבלו בהבנה על ידי הנתינים הסעודים. הם הצביעו על ארצות הברית ובריטניה כעל בנות בריתה של ישראל, ותגובתו הזועמת של הרחוב הסעודי באה לידי ביטוי בכתובות נאצה נגד ארצות הברית ובריטניה, וגילויי תמיכה בנשיא המצרי.

לפיכך העדיפו המלך פיצל ופאהד, שר הפנים הסעודי, שלא לנקוט עמדה חד משמעית נגד המפגינים באזור המזרחי, וכוחות המשטרה והצבא שנראו בקהל בזמן המהומות, נמנעו מעימותים ישירים עם המפגינים. בהוראת הקצין הממונה הגנרל מטלק נדרשו הכוחות שלא להתערב, מחשש שהתערבותם תלבה את האש, תחריף את המצב ותעצים את המהומות האלימות.[[36]](#footnote-36)

בשעות הערב של 7 ביוני נאות פיצל לשלוח כוחות נוספים של המשטרה ושל המשמר הלאומי לאזור המזרחי. שר הפנים הסעודי החליט כי כל העובדים הזרים שהשתתפו באירועים האלימים יגורשו מהממלכה, ואילו לגבי התושבים הסעודים לא יינקטו צעדי ענישה בשלב זה. בשיחה שערך פאהד עם נציג עראמקו, הוא עדכן כי בקרוב יחל גל מעצרים נרחב מקרב עובדי חברות הנפט, וכי הממשלה מצפה מחברות הנפט שלא להתערב בשיקולים הפנימיים של סעודיה.[[37]](#footnote-37)

מייד לאחר הפגישה עם שר הפנים, נועד המלך גם עם נציג מטעם חברת הנפט כדי לקבוע את מדיניותה של סעודיה בסוגיית ייצוא הנפט. בפגישה נכח גם שר הנפט והמינרלים אחמד זכי אל-ימני, שעמד בקשר קבוע עם שרי הנפט הערביים. ברחוב הסעודי ובעולם הערבי תבעו ההמונים להפסיק את אספקת הנפט למדינות שהביעו תמיכה במדינת ישראל. הממשלה הסעודית שחששה מעימות עם אחיותיה הערביות וחשה את הזעם ברחובותיה, נטתה לאמץ את ההחלטות שקיבלה ועידת שרי הנפט שנערכה ב-4 ביוני 1967 בעיראק. בוועידה נאמר כי כל מדינה או חברה שעמדה בקשר כלכלי או צבאי עם ישראל, לא תוכל לייבא נפט ממדינות ערב. ואולם ההחלטה לא התייחסה למדיניות כלפי ארצות הברית ובריטניה, וההכרעה נותרה בידיו של פיצל.[[38]](#footnote-38)

הזעם ברחוב, שכוון במידה רבה גם נגד בית סעוד, אילץ את המלך פיצל להפסיק את ייצוא הנפט הסעודי ב-7 ביוני. הביקורת על המלך נשמעה בעיקר מדרג הביניים של הצבא ומצעירים אינטלקטואלים שטענו כי לא היה נחרץ בתמיכה שלו בנאצר. קודם להחלטה הגורלית, עדכן שר הפנים פאהד את אחיו פיצל כי אלפי עובדים שביקשו למנוע את אספקת הנפט למעצמות המערביות, חסמו את הגישה לבתי הזיקוק באל-ח'ובר. דיווח זה סייע למלך להכריע בסוגיה. בפגישה עם נציג חברת הנפט הוא הודיע כי הפעילות בערי הנפט תופסק עד להודעה חדשה, ובכללה אספקת הנפט למעצמות המערביות. מייד לאחר מכן, מיהר שר הנפט הסעודי לשגר מברק בהול להנהלת חברת עראמקו ובו הורה על הפסקת הפעילות בבתי הזיקוק, ועל עצירת ייצוא הנפט.[[39]](#footnote-39)

בזמן ששלטונות סעודיה החליטו על עצירת ייצוא הנפט, באזור המזרחי המשיכו ההמונים להפגין ולהסב נזק למתקנים של חברות מערביות בממלכה. מחשש שהאירועים יצאו מכלל שליטה, ובהתייעצות עם פאהד, הוחלט לשים קץ להתפרעויות במזרח הממלכה. שירותי הביטחון הסעודים שפעלו באזור דיווחו כי מרבית המפגינים לא היו אזרחי הממלכה כלל, ומלבד כמה מאות שיעים ולאומנים סעודים היו אלו עובדיה הזרים של חברת הנפט שעמדו מאחורי האירועים האלימים. לפיכך החליט פאהד לשלוח את כוחות המשמר הלאומי, בראשותו של יועצו המיוחד של שר הפנים, אבראהים אל-ענקרי, והורה להם להביא לסיומם המהיר של המהומות.[[40]](#footnote-40)

ביום למוחרת האירועים, ב-8 ביוני בשעה 8:15, פתח מנהל הבנק הבריטי באל-ח'ובר בחשש רב את משרדו. למרות בקשותיו לקבל כוח משימה שיאבטח אותו, הוא לא קיבל כל סיוע. מלבד העוזר המסחרי צאלח שריקי, העדיפו העובדים המקומיים, בשל המצב בעיר, שלא להגיע לבנק. מנהל הבנק קיבל מידע כי בשעות הבוקר הקרובות תתקיים עוד מחאה נגד הנציגויות הבריטיות והאמריקניות, וכדאי לו לעזוב את המקום בהקדם. עוד נודע לו כי המחאה הקרבה מיועדת בעיקר נגד הבנק הבריטי במקום. לפיכך הוא פנה לביתו של מפקד הכוח המשטרתי באזור, עבדאללה קסיבי (Gossaibi), וביקש לקבל הגנה פיזית על הבנק. במקביל הוא מיהר להיפגש עם הנציג של ארגון המודיעין/הביון הכללי הסעודי General Intelligence Presidency) G.I.D) כדי לדרוש התערבות של כוח מקומי. משם הוא המשיך לעיר דמאם הסמוכה כדי לבדוק את מצב סניף הבנק שם. להפתעתו הוא גילה שהמצב שם שקט ומלבד הפגנה שקטה בחוץ לא נרשמו במקום אירועים מיוחדים.

בשעה 11:00 עדכנו כוחות המשטרה את הנציג הבריטי כי גם המצב באל-ח'ובר שקט; לא אמורות להיות בעיות בהמשך היום; ולפיכך אפשר לחזור לעבודה מלאה. הוא חזר ופתח את הסניף באל-ח'ובר ומיהר להתקשר לסניפים אחרים של הבנק, גם בבחריין השכנה, כדי לדווח על ההתפתחויות. עם חזרתו לעיר הוא גילה כי חלונותיהן של חנויות רבות נופצו, וההמונים התפרצו לבתי מלון שבהם שהו אזרחים בריטים. לתדהמתם של הבריטים התגלתה העובדה כי חלק מהמוחים נגדם היו עובדים של הבנק שעבדו עימם עד לימים אלה. בעקבות המצב הגיעו כוחות של המשמר הלאומי מריאד לתגבור השמירה על המתקנים של חברת הנפט ועל בסיס חיל האוויר, וחלק מן המוחים נעצרו על ידי המודיעין הכללי.[[41]](#footnote-41)

העוצר שהוטל על העיר אל-ח'ובר עמד להסתיים בשעות הצהריים של 8 ביוני 1967. לפיכך היה חשש כי המפגינים המוסתים יחדשו את המחאות ויבקשו לכלות שוב את זעמם במתקנים המערביים. ואכן בשעות הערב, המון מוסת שהתארגן עוד בליל אמש, פתח שוב בהתפרעויות.[[42]](#footnote-42) אלא שהפעם הוחלט בבית המלוכה שלא לעבור בשתיקה על האירועים. כוחות גדולים של המשמר הלאומי שהגיעו לאזור מריאד היו מצוידים באלות ובגז מדמיע. בפיזור ההפגנות השתתפו 250 לוחמים של המשמר הלאומי, מיחידות ה"פדאין" שהוזעקו לסייע לכוחות "המג'אהדין" שכבר טיפלו באירוע בצורה יעילה. הכוח פעל ללא רחמים, ואנשיו היכו כל מי שנטל חלק בהפגנות; חלק מהמפגינים ספגו מכות ראש, לעבר בוזזים כוון ירי ורבים מהם נעצרו.

ההוראה של ממשלת סעודיה הייתה ברורה: לדכא את המהומות מהר ככל הניתן כדי שלא יגלשו גם למרכז הממלכה. ואולם המפגינים סירבו לשים קץ למחאתם; הם המשיכו להתפרע ברחובות אל-ח'ובר, וניפצו את שמשות החנויות ואת כלי הרכב שנקרו בדרכם; בשלב זה, החלו אנשי המשמר המיוחד לפזר את ההתפרעות באמצעות גז מדמיע. במקביל פעל אבראהים אל-ענקרי, בשיתוף פעולה עם ראש המטה הכללי של הכוחות המזויינים עבדאללה אל-מטלק, כדי לפזר את ההפגנה שנערכה בסמוך לשערי בית הזיקוק. כוחות גדולים של המשמר הלאומי הסתערו על ההמון והכו אותו נמרצות. בסופו של אותו יום נעצרו כ-150 פלסטינים, ו-30 עובדים מקומיים.[[43]](#footnote-43)

בין עשרות העצורים הסעודים היה גם בנו של השיח' חאפט' והבה – מצטפא. השיח' חאפט' והבה נולד בשנת 1889 במצרים ובתחילת דרכו בחצר הסעודית, תחת שלטונו של מייסד הממלכה, שימש כחונכו האישי של פיצל. לימים הוא מילא תפקיד חשוב בהידוק הקשרים בין המונרכיה הסעודית לממשלת בריטניה. בנו של השיח' הואשם כי השתתף באירועים האלימים שפרצו באל-ח'ובר, ואף כי היה ממנהיגי ההפגנות שפרצו בבית הזיקוק בעיר. הוא נעצר בידי כוחות המשמר הלאומי בעת שפרצו את המחסום שהוקם על ידי המפגינים בכניסה לערי הזיקוק. שירותי הביטחון שביצעו חיפוש בביתו של והבה, גילו להפתעתם כי הוא החזיק חומר תעמולה רב. בחברת עראמקו הביעו פליאה על כך שוהבה לקח חלק באירועים, שכן אביו שימש חבר בהנהלת החברה שנים קודם לכן, ונודע בקשריו החמים עם גורמים מערביים ששהו בממלכה. המקרה של מצטפא והבה עבר לטיפולו המיוחד של שר הפנים פאהד, שנאות לשחררו לאחר שאביו התערב לטובתו.[[44]](#footnote-44)

עצמת ההפגנות הצליחה להפתיע רבים בחג'אז, ובעיקר בעיר ג'דה, שם היה ריכוז גדול של פלסטינים. עד שעות הערב הסתכם מספר ההרוגים במחאות שפרצו במחוז המזרחי, בשניים. ואולם ברחבי הממלכה נפוצו שמועות כי במהלך המהומות נהרגו עשרות אנשים כתוצאה מאש כוחות המשמר הלאומי. בדיווחים נוספים נטען כי במהלך האירועים נפצעו עשרות מתושבי המחוז המזרחי, ומאות אחרים הובלו למתקן החקירות בעיר דמאם.[[45]](#footnote-45)

 האירועים באזורים השונים הביאו ליישום אמצעי ביטחון ברחבי הממלכה. בג'דה דרשה הוועדה האזרחית להגנה (The civil defense committee) כי לפחות תאורה עילית אחת של הרכב תיצבע בשחור למטרת האפלה; בעיר אל מדינה לעומת זאת נצבעו תאורות הרכב בכחול; משרד הבריאות קרא לאזרחים לתרום דם, ואל מרכזי איסוף הדם הגיעו נערי הצופים שביקשו לסייע לכוחות ההצלה והרפואה. באל-מדינה פרסמה הוועדה הוראות חירום לתושבים, ואולם אלה הגיעו למרבית התושבים רק עם תום המלחמה. בתקשורת המקומית הוקדש מקום רב לבקשות מהמתנדבים שיצטרפו ל"כוחות הסעודיים בחזית" Saudi troops at the front")"). ואולם אף אחד מהמתנדבים ליחידות הצבאיות לא נקרא לשירות ממשי, לתסכולם הרב. גם הנשים ביקשו להיות מעורבות בהגנה על המולדת והראו עניין רב, אך גם הן לא נקראו לשירות צבאי.[[46]](#footnote-46)

לעוצמת המהומות ברחובות הייתה השפעה הרת גורל על השבועות הבאים בממלכה בכלל, ועל פיצל בפרט, שהיציבות הביטחונית הייתה בליבת עיסוקו. הדיווחים על הנעשה באזורי הנפט היו גורם משמעותי בתהליכי קבלת ההחלטות של ממשלת סעודיה בכל הנוגע למדיניות הנפט שלה והיחסים עם המערב. המהומות הוכיחו את הקושי בהשלטת סדר בנקודות אסטרטגיות של הממלכה, והביאו להיסוס רב בקבלת החלטות שעלולות היו לעוררן שוב. היקף ההרס של המתקנים היה שולי ביחס למשמעות שחברות הנפט הזרות גזרו ממנו – עבורן הייתה זה עדות להשלכות הצפויות לאירועים פוליטיים אחרים על ההשקעות ארוכות טווח שביקשו לקדם בסעודיה ובכלל. מופע זה של מהומות אפיין גם מדינות אחרות במהלך המלחמה, כדוגמת אלג'יריה הרחוקה.[[47]](#footnote-47)

מצרים הבינה את השפעתן של המהומות על הממשלות הנפט שלא נטלו חלק ישיר בלחימה. שידורי הרדיו המצריים לא הפסיקו לרגע להשמיע דברים בגנותן של ארצות הברית ובריטניה, והאשימו אותן בסיוע למדינת ישראל; בג'דה התהלכו שמועות כי טייסים אמריקנים ביצעו גיחות מבצעיות בשמי מצרים, ובכך תרמו תרומה מכרעת למהלומה הצבאית הישראלית; השמועות העקשניות שפשטו בכל חלקי הממלכה, גרמו למתח רב בין התושבים המקומיים והקהילה אמריקנית-בריטית, והרחיקו את עובדי המנהל הסעודי שבעיר ג'דה מהגורמים האמריקנים שניסו לבוא עימם במגע. מרבית העובדים המערביים הביעו נכונות לצאת את הארץ בהזדמנות הראשונה, ולברוח מאימת הזעם הצפוי ברחוב הסעודי. אולם נציגי השגרירויות סירבו לבקשות אלו; הם דרשו מעמיתיהם הסעודים לאבטח את נציגיהם ולפעול להפסקת ההסתה נגד מדינות המערב. הזעם כלפי המערב התעצם ככל שזרמו הידיעות על התבוסה הערבית בשדות הקרב. בהתערבות הממשל האמריקני, החליטו גורמים בבית המלוכה הסעודי להעביר מספר יחידות נוספות של המשמר הלאומי גם לעיר ג'דה, במטרה למנוע פגיעה בנציגים הזרים השוהים בממלכה.[[48]](#footnote-48)

הכוחות שהגיעו לג'דה אבטחו את כל המוסדות המערביים ואת בתיהם של הנציגים הזרים; עוצר הוטל על ריכוזי הפלסטינים בעיר, וכמה מהם שהשמיעו דברים בגנותן של המעצמות נלקחו לחקירה; כוחות של המשמר הלאומי עברו מבית לבית כדי להבטיח כי אין בכוונתם של הפלסטינים שהתגוררו באזור, לפתוח במהומות גם במרכז הממלכה; בסופו של היום השלישי למלחמה דיווח מפקד משטרת ג'דה, כי למעט מספר הפגנות מקומיות לא נרשמו אירועים חריגים בתחום אחריותו.[[49]](#footnote-49)

ביום שישי בבוקר, 9 ביוני, ביקרו נציגים בריטים בעסקים ובבתי מגורים של אזרחי הוד מלכותה בעיר אל-ח'ובר. ברחובות הוטל עוצר מלא והעיר הייתה שקטה וריקה מאדם. ברחובות לא הייתה כל נוכחות של כוחות צבא סעודים, והיעדר המשמר הלאומי עורר דאגה בקרב מאות הזרים שנשארו בעיר. למרות השקט שהושג, טענו רבים, הן מקרב הזרים הן מתושבי העיר, כי אם יעזבו הכוחות המיוחדים את המחוז יתחדשו המהומות במלוא עוצמתן. בניגוד למצב באל-ח'ובר, בעיר דהראן נרשמה נוכחות משטרתית כבדה: בסמוך לבסיס חיל האוויר, במטה עראמקו וסביב הקונסוליה האמריקנית. מרבית הבריטים שהתגוררו בעיר עזבו אותה לטובת מגורים זמניים במקומות אחרים בממלכה. כבר באותו היום החלו משרדי הנציגויות הזרות בעיר להיפתח בהדרגה, וזאת למרות המתח שהורגש במלוא עוצמתו, ושגרת החיים שטרם שבה לסדרה.[[50]](#footnote-50)

ב-10 ביוני כבר חזרו ונפתחו כל סניפי הנציגויות הבריטיות והאמריקניות בממלכה. למרות השקט המופתי הייתה האווירה בממלכה מתוחה מאוד; האזרחים הבריטים והאמריקנים המשיכו לספוג קיתונות של ביקורת; מורים בריטים שלימדו בבתי ספר מקומיים התקבלו בקללות, ועל חלקם הושלכו אבנים; בכמה ממוסדות החינוך אף נכתבו כתובות נאצה נגד הנוכחות הבריטית בממלכה. אלה הביאו לכך שכמה מהמורים שלימדו במחוז המזרחי העדיפו לעזוב את האזור ולהגיע לשגרירות הבריטית בג'דה.

מתח גבוה שרר גם בבנק הבריטי באל-ח'ובר כיוון שמתפרעים חיבלו במספר סניפים מקומיים, כמו למשל בעיר עדן, שם הוצת הסניף המקומי. המזכיר השלישי של שגרירות בריטניה בג'דה ליווה כמה ממקביליו האמריקנים בעיר אל-ח'ובר ודיווח על מצב רגיש ביותר בשטח, על אף שלא נצפתה נוכחות חריגה ברחובות. על פי הטענות של הגורמים האמריקנים הייתה הערכה לגבי רבים מן העצורים מקרב בני המקום, כי יבקשו לחדש את ההפגנות בעיר.[[51]](#footnote-51)

ביום שני, 12 ביוני 1967, הגיעה המלחמה לקיצה. האווירה באזור המזרחי הייתה מתוחה מאוד, אבל תודות למעורבות של המשמר הלאומי, שרר שקט שאפשר למרבית העסקים לחזור לשגרה. למרות זאת בשגרירות הבריטית בג'דה דווח על תחושה של מתח רב בקרב הבריטים שנותרו בעיר, בעיקר לאור העובדה שהתבררה, כי השגרירות לא תוכל לסייע להם אם יעמדו שוב מול איום. לפיכך ביקשו הבריטים שוב מן השגריר האמריקני את עזרתו בדאגה גם לאזרחים הבריטים ובעיקר למורים לאנגלית הרבים שהיו באזור.[[52]](#footnote-52) ואכן סגן הקונסול האריס חזר לג'דה רק ב-14 ביוני, לאחר שביקר בקהילה הבריטית באזור המזרחי.

האריס התקשר למרבית האזרחים הבריטים שנותרו באזור או ביקר בבתיהם. כמו כן הוא שוחח עם נציגי עראמקו ועם הנציג של הצבא האמריקני והאחראי על ביטחון הציבור הסעודי באזור המזרחי, הגנרל טיב אל-תניסי. הגנרל התחייב לספק ביטחון לאזרחים הבריטים ולהגן על רכושם. הוא התבקש להציב כוחות שמירה על הבנק הבריטי באל-ח'ובר ואף להבטיח סיורים צבאיים תכופים באזורי המגורים של הבריטים. הנציג הבריטי בשגרירות דיווח לאחר מכן כי האזור שקט למדי אם כי מתוח. עזיבת עשרות מעובדי חברת עראמקו את הממלכה יצרה חשש בקרב הזרים, והתחושה הבטוחה יחסית בקרב הקהילה הבריטית הופרה, שכן כמה מורים בריטים לאנגלית זכו ליחס משפיל ופוגע, שבגינו ביקשו כמה מהם לעזוב את הממלכה טרם שהחוזה שלהם הסתיים.[[53]](#footnote-53)

התבוסה הערבית התקבלה בהפתעה גמורה ברחבי הממלכה. איש בסעודיה, מן המלך פיצל ועד אחרון הנתינים, לא האמין לתוצאות הקשות, מבחינתם, בשדות הקרב. רבים מהסעודים רצו להאמין בשמועות על כך שישראל זכתה לסיוע חיצוני של המעצמות המערביות, כדי שלא להכיר בעובדה שהצבא הישראלי היה עדיף על צבאות ערב. מנגד, היה נוח למלך פיצל למצוא במנהיג המצרי נאצר את האשם העיקרי במערכה הכושלת. בשיחות עם אנשי הסגל דיפלומטי הזר בג'דה, הבהיר פיצל היטב מי הוא האחראי למפלה הקשה, ודבריו הביכו את השגרירים המצרים, הסורים והאלגי'ראים שהשתתפו בשיחות. התבוסה אפשרה לפיצל לבטא את השנאה שחש כלפי נאצר, ומעתה לא היה זה עוד עניין אישי שלו, אלא של כלל הערבים שהובסו במלחמה מול האויב הציוני.[[54]](#footnote-54)

בשיחות שניהל המלך עם מקורביו הוא טען כי "המערכה הסתיימה, אך לא המלחמה". פיצל ניצב עתה מול לחץ כבד מצד מדינות ערב, שלא לחדש את אספקת הנפט למדינות ששיתפו פעולה עם ישראל – ארצות הברית ובריטניה. ברחבי הממלכה תבעו ההמונים את הקפאת הקשרים הדיפלומטיים עם ארצות הברית; בבסיס האימונים של חיל האוויר בג'דה איימו טייסים סעודים כי יפרשו מהחיל אם לא יגורשו לאלתר מדריכי הטיסה האמריקנים; בקרב הדור הצעיר דבקו רבים בגרסה כי המעצמות המערביות השתתפו בלחימה נגד מדינות ערב, והיטו את הכף לטובת הצבא הישראלי; בכל הערים הורגשה שנאת הזרים, והתביעה לניתוק הקשרים הדיפלומטיים עם מדינות המערב, לטובת הידוק היחסים עם מצרים, מנהיגת העולם הערבי, נשמעה בגלוי. גם מקרב אנשי הדת של נג'ד וחג'אז, ששמרו על איפוק במהלך הלחימה, נשמעו קולות שקראו לסילוק הנציגים הזרים משום "שאפשרו את כיבוש המקומות הקדושים על ידי האויב הציוני".[[55]](#footnote-55)

הביקורת שהושמעה בציבור הסעודי והופנתה גם כלפי המלך פיצל נבעה מכמה טעמים. היו שסברו כי המלך הסעודי היה צריך לנקוט בצעדי ענישה חמורים נגד ממשלות בריטניה וארצות הברית, כמו לדוגמה, ניתוק היחסים הדיפלומטים, גירוש הנספחים הצבאיים מהממלכה והלאמת חברות הנפט. אחרים סברו כי בשל היריבות עם נאצר, נמנע המלך מלנקוט בקו תקיף כלפי ישראל, ולכן הגינוי שמסר בכלי התקשורת כלפי המהלך הישראלי בסיני היה "פושר" מדי.[[56]](#footnote-56)

פיצל מצא עצמו בין הפטיש לסדן, שכן החרם שהטיל על העולם במהלך ימי הלחימה הסב לסעודיה נזק כלכלי רב שנאמד בכ-12.5 מיליון דולר, וחמור מכך, משמעות החרם הייתה הרעה ביחסי ארצות הברית-ערב הסעודית, מפנה שהמלך הסעודי לא היה מוכן לו ערב הנסיגה הבריטית הצפויה מעדן. בשיחות סגורות שקיים פיצל עם יועציו, הוא טען כי נאצר והסובייטים היו האויבים הגדולים של בית סעוד ולא ישראל.

בחצרו של המלך הסעודי סברו כי עליו להפסיק את חרם הנפט. גם פיצל היה שותף לדעה זו, אך הלחץ מצד בני עמו ומנהיגי ערב עיכב את ההכרעה. בשעות הערב של יומה השישי של המלחמה, הודיע המלך לשר הנפט כי סעודיה לא תחדש את אספקת הנפט לארצות הברית ובריטניה. השר אל-ימני שיגר מברק רשמי להנהלת חברת עראמקו, והיא מיהרה לפרסם עוד באותו ערב הודעה על חידוש העבודה בערי הנפט, וזאת למטרת ייצוא למדינות העולם, למעט שתי המעצמות המערביות. ממשלת סעודיה, לעומת זאת, נמנעה מלהודיע על צעדיה בכלי התקשורת המקומיים. פיצל חשש כי נתיניו יגיבו בגל נוסף של התפרעויות, ולפיכך נמנע מלפרסם הודעה רשמית על המצב בשדות הנפט.[[57]](#footnote-57)

האירועים שפרצו בממלכה לא היוו איום ישיר על יציבות השלטון. המהומות שפרצו היו באזורים מרוחקים מהבירה הסעודית, ואפיינו בעיקר קבוצות של עובדים זרים, פלסטינים ושיעים מקומיים. בשלב הראשון הייתה המטרה להנמיך את הלהבות כדי שלא יתפשטו לאזורים אחרים, אבל מבלי שיצטייר כאילו הממשלה הסעודית לא מאפשרת את התפרצות הזעם הטבעית בעקבות הנעשה בחזית ובגלל השמועות העקשניות על תפקידן של בריטניה וארצות הברית במלחמה. יותר מכול, יצרו המהומות אתגר לפיצל כי הן נגעו בנושאים המורכבים של הממלכה שהצמרת הסעודית עסקה בהם: תעשיית הנפט, היחסים עם המערב, הקשר עם מדינות מהפכניות והיחס לישראל. סעודיה הייתה אם כן מוטרדת מחידוש האירועים בחזית הישראלית ומהתגברות המתח מול תימן, כל עוד היחסים עם מצרים לא הוסדרו. הנסיגה הבריטית מעדן הייתה בפתח, וכל דבר היה יכול להצית מחדש את הגחלים הלוחשות, שהוכיחו כי בכוחן להשבית את מקור הכלכלה הסעודית.[[58]](#footnote-58)

**ב. תגבור כוחות באזור המזרחי ומעצר גורמים חתרניים**

דעת הקהל הסעודית הושפעה במידה רבה משידורי הטלוויזיה והרדיו שיצאו ממצרים בימים שלאחר סיום המלחמה. מסע התעמולה התמקד בתפקיד המכריע שמילאה ארצות הברית בניצחון הישראלי על מדינות ערב, ומדיניותה של סעודיה כלפי ארצות הברית מייד עם תום המלחמה. שדרי הרדיו והטלוויזיה המצריים חזרו כמה פעמים על הטענה שאם כמה ממדינות ערב לא היו נכנעות ללחץ העולמי לחדש את ייצוא הנפט, ייתכן שהתוצאות בפלסטין היו נראות אחרת. ביטויים מעין אלו ותחושות הזעם שהשמיעו רבים ברחוב הסעודי, גרמו לדאגה רבה בבית המלוכה. כמענה לטענות אלו, החליטה ממשלת סעודיה על תגבור כוחותיה בכל חלקי הממלכה ובעיקר במחוז המזרחי.[[59]](#footnote-59)

ואומנם, בימים שלאחר המלחמה, נרשמה במחוז המזרחי נוכחות חסרת תקדים של כוחות צבא: מלבד הכוחות שהוצבו באזור באופן קבוע, כמו משטרה, שירות הביטחון, כוחות האבטחה של שדה התעופה בדהראן, יחידות המשמר הלאומי שאבטחו את שדות הנפט, והיחידה לאבטחת אישים, הגיעו למחוז עוד כ-2,800 לוחמים של המשמר הלאומי, מלווים ביחידות הארטילריה של המשמר המיוחד.[[60]](#footnote-60)

חטיבה מספר 2 של המשמר הלאומי שנמנתה עם כוחות הפדאין, הוצבה במחנה אל-סלאמה הסמוך לעיר דהראן. המקום ששימש כעיירת נופש של עובדים בכירים בחברת עראמקו, הוסב לבסיס קבע של החטיבה. בראשות הכוח עמד אלוף משנה מחמוד סרג'אן, שפיקד על כ-850 חיילים סדירים ועוד כ-200 חיילי מילואים. תפקיד הכוח היה לאבטח את אזור דהראן עד שתרד רמת הכוננות הכללית.[[61]](#footnote-61) חטיבה 9 של המשמר הלאומי, שבימים כתיקונם הוצבה בגבול ירדן-סעודיה, הוזעקה לאזור כדי לסייע בהשלטת הסדר בעיר דהראן, והוצבה אף היא במחנה אל-סלאמה. החטיבה שהייתה תחת פיקודו של אלוף משנה עלי דיאב, מנתה כ-1200 חיילים, ואומנה עוד קודם למלחמה על ידי הכוחות המיוחדים של הצבא הבריטי.[[62]](#footnote-62) חטיבה מספר 15 של כוחות "המג'אהדין", הופקדה על הביטחון באזור ראס אל-תנורה כדי לשמור על מתקני הזיקוק ונמל העגינה. הכוח בפיקודו של סגן אלוף אמיר סלאמה בן סידאן מנה כ-400 חיילים. לוחמי החטיבה צוידו במיטב אמצעי הלחימה שהיו ברשות הצבא הסעודי, וביניהם רכבי שטח מסוג "וולבו" המצוידים בתת-מקלע.[[63]](#footnote-63)

נוסף על הכוחות הסדירים גויסו גם יחידות מילואים, לסיוע בשמירת השקט בערים אל-ח'ובר, קטיף, דמאם, והופוף. חטיבה מספר 11 של כוחות המג'אהדין הצטרפה אף היא לאבטחת הערים. המשימה שהוטלה על מפקד הכוח אלוף משנה מחמד מטיר הייתה לאבטח את דרכי הגישה לערים שבאחריותו, ולעצור גורמי אופוזיציה מקומיים. גדוד מילואים מספר 39 שמנה כ-100 איש מיחידת המג'אהדין הוצב בעיר הופוף כדי להרתיע גורמים חתרניים שפעלו באזור.[[64]](#footnote-64)

שר הפנים הסעודי עדכן את נציגי חברת עראמקו על ההיערכות החדשה של כוחות המשמר הלאומי באזור המזרחי. בשיחה הסביר פאהד כי בקרוב יוכלו הכוחות בשטח לפעול בתיאום מושלם, באמצעות מערכת קשר שפותחה עבור הצבא הסעודי ומאפשרת מענה מהיר להפרות סדר ולניסיון השתלטות של כוחות מהפכניים על שדות הנפט. השר הוסיף כי בחודשים האחרונים הוכשרו כ-100 שוטרים סעודים על ידי צוותים אמריקנים, ואף הם הוצבו באזור דהראן כדי לסייע בהשלטת הסדר במחוז.[[65]](#footnote-65)

הנוכחות הגדולה של הכוחות הסעודיים בערי האזור המזרחי, לא העניקה תחושת ביטחון לאזרחים האמריקנים והבריטים ששהו במקום. עובדיה המערביים של חברת הנפט דיווחו מן האזור כי עדיין היו גילויי שנאה כלפי ארצות הברית ובריטניה: כתובות נאצה חדשות הופיעו בכל רחבי ערי הנפט, ורכושם של העובדים האמריקנים הושחת פעם אחר פעם. מלבד זאת, השמועות על תנאי המעצר הקשים שבהם הוחזקו המפגינים, גרמו לזעם רב מצד האזרחים הסעודים. ניסיונותיהם של נכבדי המחוז להביא להרגעת הרוחות נחלו כישלון, והאווירה המתוחה שאפיינה את האזור בזמן המלחמה נותרה בעינה.[[66]](#footnote-66)

המתיחות הגבוהה בערי הנפט עלתה גם מדיווחים של עובדיה האמריקנים של חברת עראמקו. בכל יום נעצרו עובדים זרים ומקומיים נוספים. העובדים שהועברו לתשאול באגף החקירות של מנגנון הביטחון הסעודי האשימו את הפקחים האמריקנים בכך שמסרו את שמותיהם. לאחר החקירה נמסרו העובדים לטיפול משרד העבודה, ובמרבית המקרים הוא החליט על סילוקם. ואולם גם צעדים אלו לא הניחו את דעתם של העובדים האמריקנים ולא הרגיעו אותם. שבוע לאחר סיום המלחמה, דיווחה חברת עראמקו לשר הנפט כי 28 מעובדיה האמריקנים החליטו לעזוב את הממלכה בעקבות האירועים האלימים שפרצו בסעודיה בזמן המלחמה.[[67]](#footnote-67)

חברת עראמקו הייתה דווקא מרוצה מסידורי הביטחון החדשים במתקני הנפט בספאניה ובראס אל-תנורה. אומנם לדעת אנשי החברה האבטחה לא הייתה מספקת, אך היא העניקה לחברה את היציבות שנדרשה לה. הקצינים שפיקדו על האזור היו מקצועיים, מאומנים היטב וידעו לבצע את המוטל עליהם ברצינות. לעומת זאת המצב באבקיק לא היה משביע רצון. כוח המג'אהדין שהוצב שם עם 800 חיילים היה הרבה פחות מאומן מזה של הפדאין. מנהלי עראמקו שהתמודדו עם אתגרים מנהליים בשל כך, ביקשו את החלפתו בכוח אחר, אבל בקשתם לא מולאה. בדהראן היו מספר כוחות משטרה מיוחדים שמנו 200–250 שוטרים, כפופים לאמיר של המחוז המזרחי ול"מפקח על הביטחון הכללי במחוז המזרחי", ומיועדים להתמודד עם המהומות. הגנרל אל-תוניסי, מפקד הכוח, רצה להוכיח את יכולותיו לשר הפנים פאהד, להראות כי הכוח מאומן היטב, ובכך להחליש את כוחו של המשמר הלאומי שהוצב באזור. יתרה מזאת הטענה הייתה שהכוח לא יעשה דבר מבלי אישור ברור של אמיר המחוז. ואולם גם כלפי כוח זה ההערכה לא הייתה חיובית במיוחד, ונראה שחלק מאנשיו נטשו אותו. בדיקות שערכו גורמים סעודים העלו חוסר שביעות רצון מוחלט מתפקודו של הכוח. מבחינת עראמקו העובדה החמורה הייתה כי הכוח לא היה מאומן כראוי. ממצאים אלה והכישלון בהתמודדות עם האירועים במהלך המלחמה הביאו את שר הפנים הסעודי להדיח ב-8 באוגוסט 1967 את קצין המשטרה, אלוף משנה חסן קנאדילי. פאהד ראה בקנאדילי אחראי אישית לכישלון מערך האבטחה במחוז המזרחי בזמן מלחמת 1967, והתייחס להדחתו כצעד הכרחי ומתבקש; במקומו מונה עלי אל-צראפי.[[68]](#footnote-68)

עראמקו מצידה הדגישה כי במקרה החירום הבא היא תישען רק על כוחות המשמר הלאומי. נציגי החברה הבהירו כי במקרה כזה הם יפנו בבקשת עזרה למייג'ור גאבר פארג', מפקד כוח הקומנדו שהיה במחנה סלאמה. המשמר הלאומי כבר תפס באותו זמן עוד עמדות בנקודות אסטרטגיות, כמו למשל באזורי תחנות המעבר של צינור הנפט הטאפליין. בחברת עראמקו נשמעו הערכות כי בשל היעדר פתרון בזירה הישראלית-ערבית, צפויות עוד מהומות שיביאו לנזקים בנפש וברכוש, ולכן יש צורך בנוכחות של כוח איכותי כמו המשמר הלאומי. כמו כן התקבלה הערכה כי אחרי אירועי האלימות שהובילו לסגירה פיזית של מתקני הנפט, גם ממשלת סעודיה הבינה את החשיבות שבהפקדת ההגנה בידי טובי לוחמיה. ואומנם, הממשלה הסעודית החליטה כי המשמר הלאומי ימשיך במשימת ההגנה על מתקנים אסטרטגיים עד להודעה חדשה.[[69]](#footnote-69)

התפקיד של עראמקו בעיצוב האזור המזרחי בפרט והממלכה בכלל חייב אמירה סעודית ברורה לגבי אבטחת מתקני החברה וביטחון עובדיה. עובדת היותה חברה סעודית-אמריקנית חייבה את שני הצדדים לעבוד במשותף גם ביום שאחרי המהומות. ואולם מן הצד האמריקני הבהירו שיתקשו לעשות זאת אם ממשלת סעודיה לא תאמר בפה מלא כי הם, האמריקנים, שותפים מלאים לשגשוגה. החשש כי השיח מול החברה יושפע מהמצב ויעצבו אותו בעיקר העובדים הזרים, כמו שאירע בכווית, לוב ועיראק, היה מבחינתה של סעודיה קו אדום. עבור הממלכה, ההגנה על העבודה השוטפת של החברה הייתה חיונית הן ליחסים העתידיים עם האמריקנים, הן לכלכלתה, שנדרשה עתה לתת מענה למדינות שלקחו חלק בחזית ונקלעו למשברים כלכליים חמורים. וכפי שהבהירו היטב נציגי עראמקו והממשל האמריקני עצמו: מבלי יכולת לחזור לשגרה ולהבטיח את הביטחון הפנימי של החברה ועובדיה, הפקת הנפט לא תוכל להתקיים.[[70]](#footnote-70)

בימים שלאחר המלחמה ביקשה ממשלת סעודיה להפחית את רמת המתח במחוז המזרחי. ואולם המצרים שביקשו להציג אחדות ערבית בשבוע הראשון שלאחר התבוסה, שבו בשלהי חודש יוני 1967 לתקוף את ממשלת סעודיה על שחזרה לספק נפט למדינות המערב, והותירה את החרם רק על ארצות הברית ובריטניה, בניגוד לדעתן של מדינות ערב. שידורי התעמולה המצרית נקלטו בכל רחבי הממלכה, והסבו נזק לתדמיתה של ממשלת סעודיה בדעת הקהל המקומית.[[71]](#footnote-71)

ממשלת סעודיה החליטה שלא לשבת בחיבוק ידיים. בבית סעוד חששו כי חידוש מסע התעמולה המצרי בתקופה כה רגישה, יעורר את הקבוצות המתוסכלות בממלכה לפעול נגד השלטון הסעודי. לפיכך בשלהי חודש יוני 1967, פרסם רדיו מכה ידיעה כי נאצר מעולם לא התכוון לכבוש את ישראל, וכי ריכוז הכוחות המצריים בסיני בשבועות שקדמו למלחמה, נועד לאותת לסובייטים שעליהם לרסן את מנהיגי סוריה שגררו את האזור למלחמה לא רצויה. בפרסום אחר נאמר כי ההישענות של נאצר על הסובייטים המיתה את החלום לאחדות ערבית, והפכה את התלות של מדינות ערב במעצמת הגוש המזרחי לבלתי נמנעת.[[72]](#footnote-72)

חידוש מתקפת התעמולה המצרית עורר מחדש את היריבות המצרית-סעודית, והיא חזרה לעמוד בראש סדר יומו של פיצל. הערבות ההדדית שהציגו המדינות בימים שלאחר המלחמה, נעלמה כלא הייתה. המלך הסעודי המשיך לראות במצרים את האיום הגדול ביותר על הממלכה הסעודית ועל שלטונו, אולם מתוך חשש כי חידוש היריבות בין המדינות יעודד את נאצר לשוב ולחתור תחתיו, הקפיד פיצל שלא להשמיע בפומבי את דעתו על מצרים. למרות מדיניות מאופקת זאת, הגיעו אל המלך הסעודי ידיעות מדאיגות כי מצרים בהנהגתו של נאצר טרם ויתרה על שאיפותיה בתימן וסעודיה, והיא עתידה לחדש את גל החתרנות בקרוב.[[73]](#footnote-73)

בסוף חודש יולי 1967 החלו כוחות האבטחה בממלכה הסעודית לפעול במתכונת שונה. כוחות המשמר הלאומי חרגו ממתכונתם הרגילה, ופטרלו 24 שעות ביממה סביב מוסדות ממשלה, בנקים, נציגויות זרות, תחנות רדיו, מוסדות לימוד ומשרדי חברות זרות. הממשלה החליטה כי בכניסה לכל ערי המחוז יוקמו עמדות אבטחה מאוישות בשוטרים מיחידות שעברו הכשרה ביטחונית מיוחדת. שר הפנים ציין כי מתקני חברת הנפט יזכו לתשומת לב מיוחדת, ובעיקר אלו שבאזור ראס אל-תנורה הסמוך למפרץ הערבי. כמו כן הוחלט על הצבת שמירה במתקני שאיבת המים ומתקני החשמל, מחשש לחבלות מכוונות בהן. בשיחה מיוחדת שערך פאהד עם מפקד הכוחות בראס אל-תנורה, סגן אלוף אמיר סלאמה בן סידאן, תבע השר כי בימים חמישי עד שבת תועלה רמת הכוננות באזור, ואזרחים שיבקשו להיכנס לשטחי בתי הזיקוק יידרשו לעבור בדיקה קפדנית של רכבם.[[74]](#footnote-74)

לאמצעי האבטחה הגלויה נלוו גם מאמצים מודיעיניים לא מבוטלים. ימים מספר לאחר ההיערכות החדשה של כוחות הצבא באזור המזרחי, נעצר פואד צאלח בחשד לפעילות חתרנית. מעצרו של צאלח הפתיע רבים מעמיתיו האמריקנים, שכן הוא היה עובד בכיר במחלקת הרפואה של חברת הנפט בדהראן והתיידד עם הרופאים הזרים ששירתו בחברת הנפט. זאת ועוד, צאלח עמד מאחורי כמה פרויקטים להכשרת בני נוער סעודים, שביקשו להשתלב בתעשיית הנפט. גורמי הביטחון האמריקנים הנבוכים מיהרו לטעון כי שמו לא נקשר בשום ארגון לאומני, והוא אף לא הוזכר כמי שהשתתף בהפגנות בזמן מלחמת 1967. ואולם קצין חקירות סעודי, שנטל חלק פעיל בחקירתו של פואד צאלח, הדליף לגורם אמריקני כי צאלח הוזכר בדוח שהעביר סוכן מצרי לידי השגריר הסעודי, והוא נמצא חשוד בקשירת קשר נגד בית סעוד.[[75]](#footnote-75)

בשלהי חודש יולי 1967, עם התגברות החשש מפני גל חתרני מן הצד המצרי, החלו כוחות הביטחון הסעודים לאכוף בקפדנות את הצעדים שעליהם הורה שר הפנים המודאג. אנשי הקונסוליה האמריקנית במחוז המזרחי דיווחו על נוכחות חריגה של כוחות מג'אהדין של המשמר הלאומי במתחמי המגורים של העובדים המערביים ששהו באזור. הקונסול האמריקני ציין כי כוחות צבא פטרלו סביב ביתו 24 שעות ביממה, וכי מדי לילה הוצבו תצפיתנים לאורך כל השכונות שבהן התגוררו עובדים מערביים, בכירים וזוטרים כאחד. גם באזורי המגורים של העובדים הערבים שאינם סעודים, תוגברה האבטחה בצורה ניכרת. אנשי הביטחון של חברת הנפט סרקו את בתיהם, ותרו אחר מסתננים מצריים שהגיעו לממלכה כדי להתסיס את העובדים בחברת הנפט כנגד השלטון המקומי.[[76]](#footnote-76)

סידורי ביטחון קדחתניים לא היו מנת חלקם של המגזרים האזרחיים בממלכה בלבד. גם בקרב כוחות הצבא נעשו צעדי אבטחה ומעקב קפדניים. בראשית חודש אוגוסט 1967 פתחו כוחות הביטחון הסעודיים בגל מעצרים, והניחו ידם על עשרות קציני צבא ששירתו בדרום הממלכה ונחשדו בקשר עם הארגון הפרו-מצרי החתרני, "הסעודים החופשיים". רבים מהקצינים שנעצרו היו במוצאם מאזור חג'אז, ונעצרו כבר בעבר בחשד שקיימו קשרים חברתיים עם גורמים פרו-נאצריסטיים בממלכה ומחוצה לה. מסקנות החקירה הנמרצת העלו כי הקצינים, שחלקם נשאו בדרגות סגן-אלוף, ביקשו להתנקש בחייהם של אנשי ממשל סעודים, וביניהם שר ההגנה, שר הפנים והרמטכ"ל. עוד נמצא כי חברי התא שעמדו בקשר קבוע עם גורמים מצריים, תיכננו לפגוע בבכירים בבית המלוכה בעת ביקורם המתוכנן באמצע אוגוסט 1967, בבסיס חיל-האוויר בח'מיס משיט. בחקירת האירוע נחשף כי קצינים נוספים בצבא הסעודי היו מעורבים בפרשה, וכי היה בכוונתם לפגוע באמריקנים ובבריטים ששהו בשטחי הממלכה.[[77]](#footnote-77)

העלאת רמת הכוננות בממלכה הכבידה על כלל נתיניה. המחסומים שהוצבו בכניסות לערים המזרחיות, והבדיקות הקפדניות בנמלי התעופה גרמו למטרד, עוררו אווירה של חשדנות וחשש מפני הבאות, וגרמו למתח בין האוכלוסייה המקומית ובין יחידות המשמר הלאומי. מלבד זאת, מאז הסתיימה מלחמת 1967, העלו מחדש הכוחות הליברלים את הדרישה כי המלך פיצל יעניק עדיפות לרפורמות בתחומי המנהל, הכלכלה והחינוך, על פני חימוש כוחות הצבא וחיזוק מנגנוני הביטחון. אנשי רוח מקומיים טענו כי התפרצות הזעם בזמן מלחמת 1967 הייתה למעשה תוצר של תסכול מצד הכוחות המדוכאים במונרכיה, שביקשו לזרז את בית סעוד להוציא לפועל את הרפורמות שעליהן התחייב.[[78]](#footnote-78)

האירועים בג'דה והמהומות שפרצו במחוז המזרחי, גרמו לשלטון לחשוש כי הם מסמנים את הבאות, אם יהיה עוד עימות בזירה הערבית-ישראלית או אם יתפתחו אירועים אלימים בעקבות הנסיגה הבריטית הצפויה מעדן. הכוחות המקומיים הוכיחו את יכולתם לתת מענה לאתגרים מקומיים, אבל ידו של המשמר הלאומי הייתה קצרה מכדי לתת מענה לאירועים בכל חלקי המדינה. ולמרות כל אלה הפופולריות של המלך הסעודי הייתה גבוהה.[[79]](#footnote-79)

למרות הביקורת שנשמעה עליו במהלך המלחמה, מרבית הסעודים העריכו את מלכם שלא הסכים להקריב את ממלכתם בשם המדיניות הכושלת של נאצר. בחודשים שאחרי המלחמה חזר פיצל למדיניות האיזונים החברתיים בממלכה. אחרי שפתח תחנת טלוויזיה בעיר מדינה הוא הוציא בחודש אוקטובר 1967 אזהרה לציבור שלא לחרוג מהקודים האסלאמיים של לבוש, והזכיר לציבור שלא לעשות שימוש בעצי אשוח לקראת חג המולד המתקרב. הייתה זאת דרכו, גם בשנים שקדמו למלחמה, ובעיקר בעיתות לחץ ומשבר, להלך בין הכוחות השמרניים לרפורמיסטיים כדי שהסדר הציבורי יישמר. על מנת לחזק את כיסאו מבית, ב-1 באוקטובר 1967 הוא מינה את שר הפנים הנסיך פאהד בן עבד אל עזיז, לסגן שני של נשיא מועצת השרים, כל זאת כדי להיערך לקראת מה שתפס כאיום הגדול ביותר על שלטונו – הנסיגה הבריטית מעדן.[[80]](#footnote-80)

1. NA, RG59/2470/F.2, A-458, "Monthly Review for Saudi Arabia - May, 1967", 5 June 1967. [↑](#footnote-ref-1)
2. Leonard, Binder, "The tragedy of Syria." *World Politics* 19.3 (1967), pp. 529-537 [↑](#footnote-ref-2)
3. NA, RG59/2470/F.2, A-458, "Monthly Review for Saudi Arabia - May, 1967", 5 June 1967. [↑](#footnote-ref-3)
4. Michel B. Oren, Six Days of War: June 1967 and the Making of the Modern Middle East
 (New-York, 2002), pp.97-98; PRO, FCO 8/760 (BS 2/4), "Saudi Arabia During and After the Arab- Israeli War", 18 August 1967. [↑](#footnote-ref-4)
5. NA, RG59/2470/F.2, A-458, "Monthly Review for Saudi Arabia - May 1967", 5 June 1967; Holden, The House, p.251. [↑](#footnote-ref-5)
6. NA, RG59/2470/F.2, A-12, "Monthly Review for Saudi Arabia - June 1967", 10 July 1967. [↑](#footnote-ref-6)
7. Claudia Ghrawi, "A Tamed Urban Revolution: The 1967 Riots in Saudi Arabia's Oil Conurbation", in Violence and the City in the Modern Middle East, edited by Nelida Fuccaro (Stanford, CA: Stanford University Press, 2016), pp. 109-112. [↑](#footnote-ref-7)
8. NA, RG59/2470/F.2, A-145, "Middle East Crisis", 31 May 1967. [↑](#footnote-ref-8)
9. Ibid; PRO, FCO 8/ 760 (BS 2/4), "Saudi Arabia During and After the Arab- Israeli War", 18 August 1967; .PRO, FCO 8/754 (BS 1/7), "Middle East Situation", 3 June 1967. [↑](#footnote-ref-9)
10. Ghrawi, A Tamed Urban Revolution, pp. 115-119. [↑](#footnote-ref-10)
11. Said Hitti and George T. Abed, "The Economy and Finances of Saudi Arabia", IMF Staff Papers 1974, 002 (1974), pp. 275-277, 282-284, 294-296. [↑](#footnote-ref-11)
12. NA, RG59, 2474, "Annual U.S Policy Assessment - Saudi Arabia", April 3, 1967. [↑](#footnote-ref-12)
13. PRO, FCO 8/754 (BS 1/7), "Middle East Situation", 3 June 1967. [↑](#footnote-ref-13)
14. PRO, FCO 8/ 760 (BS 2/4), "Saudi Arabia During and After the Arab- Israeli War", 18 August 1967; PRO, FCO8/754, 93351, “Record of Conversation with the United States Ambassador: Miscellaneous Information”, 22 June 1967. [↑](#footnote-ref-14)
15. Toby Matthiesen, "The Other Saudis: Shiism, Dissent and Sectarianism", Cambridge Middle East Studies. Cambridge: Cambridge University Press, (2014), pp. 83-86. [↑](#footnote-ref-15)
16. PRO, FCO 8/760 (BS 2/4), "Saudi Arabia during and After the Arab-Israeli war", 18 August 1967. [↑](#footnote-ref-16)
17. Ibid. [↑](#footnote-ref-17)
18. NA, RG59/2470/F.2, A-12, "Monthly Review for Saudi Arabia - June, 1967", 10 July 1967. [↑](#footnote-ref-18)
19. NA, RG59/2472/F.3, A-53, "Saudi Military and National Guard", 6 June 1967; Cordesman, The Gulf, p.13. [↑](#footnote-ref-19)
20. NA, RG59/2470/F.2, A-12, "Monthly Review for Saudi Arabia- June, 1967", 10 July 1967; PRO, FCO 8/760 (BS 2/4), "Saudi Arabia during and After the Arab-Israeli war", 18 August 1967. [↑](#footnote-ref-20)
21. NA, RG59/2473/F.6, A-152, "Eastern Province Disturbances: A Preliminary Appraisal", 21 June 1967. [↑](#footnote-ref-21)
22. Ghrawi, A Tamed Urban Revolution, pp. 109-126. [↑](#footnote-ref-22)
23. Ibid. [↑](#footnote-ref-23)
24. NA, RG59, 2472, “The Economy of al-Hasa and the Irrigation Project”, September 13, 1967. [↑](#footnote-ref-24)
25. PRO, FO 371/187617, “Arabian American Oil Company”. June 1967. [↑](#footnote-ref-25)
26. NA, RG59, 2645, “The Royal Visit to Al-Hasa Oasis Marks a Turning Point”, March 3, 1965; NA, RG 59, 2646, “A Newspaper for the Eastern Province”, March 3 1965. [↑](#footnote-ref-26)
27. NA, RG59/2472/F.18, A-25, "Security Developments in the Eastern Province", 23 August 1967. [↑](#footnote-ref-27)
28. FCO 8/775 (BQ 10/2), "Dhahran Riots of June", 1 July 1967. [↑](#footnote-ref-28)
29. גורמים אמריקנים העריכו לאחר מכן כי הנזק שנגרם למקום נאמד במיליון דולר; NA, RG59/2473/F.19, A-9, "Nature of Incidents", 6 July 1967. [↑](#footnote-ref-29)
30. Ibid. [↑](#footnote-ref-30)
31. PRO, FCO 8/775 (BQ 5/7), "Recent Events in the Eastern Province", 1 July 1967. [↑](#footnote-ref-31)
32. Rosie Bsheer, A Counter-Revolutionary State: Popular Movements and the Making of Saudi Arabia, *Past & Present*, Volume 238, Issue 1, February 2018, pp. 258-262. [↑](#footnote-ref-32)
33. John Chalcraft, "Migration and Popular Protest in the Arabian Peninsula and the Gulf in the 1950s and 1960s." International Labor and Working-Class History 79, no. 1 (2011), pp. 36-43. [↑](#footnote-ref-33)
34. PRO, FO 371/187617, “Saudi Arabia - Visit to the Eastern Province by Mr. W.P Cranston, Counsellor, 11-15 June 1966 [↑](#footnote-ref-34)
35. PRO, FCO 8/760 (BS 2/4), "Saudi Arabia During and After the Arab-Israeli War", 18 August 1967; PRO, FCO 8/754 (BS 1/7), "Subversive Activities", 13 June 1967. [↑](#footnote-ref-35)
36. NA, RG59/2470/F.2, A-12, "Monthly Review for Saudi Arabia - June 1967", 10 July 1967. [↑](#footnote-ref-36)
37. NA, RG59/2472/F.18, A-25, "Security Developments in the Eastern Province", 23 August 1967. [↑](#footnote-ref-37)
38. PRO, FCO 8/808 (BS 12/1), "Arab Oil Embargo ", 8 August 1967; George Lenczowski, Middle East Oilin a Revolutionary Age (Washington D.C, 1976), p.4; Robinson, Yamani, pp.56-57; Al-Anqari, The Palestinian, p.281. [↑](#footnote-ref-38)
39. יערי, נשק הנפט, עמ' 208–209; אל-טנטאוי, אל-פיצל אל-אנסאן ,עמ' 106–107; עסר, מעג'זה פוק, עמ' 160; NA,RG59/2470/F.2, A-12, "Monthly Review for Saudi Arabia", 10 July 1967; Long, The Kingdom, pp.66-67; Abdulaaziz H. Al-Sowayyegh, "Saudi Oil Policy During King Faisal's Era", in Willard A. Beling (ed.) King Faisal and the Modernisation of Saudi Arabia (London, 1980), p.207; Holden, The House, p.253; Fouad Al-Farsy, Saudi Arabia (London, 1982), p.180. [↑](#footnote-ref-39)
40. NA, RG59/2472/F.18, A-25, "Security Developments in the Eastern Province", 23 August 1967. [↑](#footnote-ref-40)
41. PRO, FCO 8/760 (BS 2/4), "Saudi Arabia During and After the Arab-Israeli War", 18 August 1967. [↑](#footnote-ref-41)
42. Ibid. [↑](#footnote-ref-42)
43. PRO, FCO 8/775 (BQ 5/7), "Recent Events in the Eastern Province", 1 July 1967; PRO, FCO 8/760 (BS 2/4), "Saudi Arabia During and After the Arab-Israeli War", 18 August 1967. [↑](#footnote-ref-43)
44. NA, RG59/2472/F.18, A-25, "Security Development in the Eastern Province", 23 August 1967; PRO, FO 371/179880, "Shaikh Hafiz Wahba", 1 January 1970; PRO, FCO8/754, 93351, “Record of Conversation with the United States Ambassador: Miscellaneous Information”, 22 June 1967. [↑](#footnote-ref-44)
45. PRO, FCO 8/760 (BS 2/4), "Saudi Arabia During and After the Arab- Israeli War", 18 August 1967. [↑](#footnote-ref-45)
46. NA, RG59/2470/F.2, A-12, "Monthly Review for Saudi Arabia - June 1967", 10 July 1967. [↑](#footnote-ref-46)
47. Dilip Hiro, "Faisal’s Enduring Imprint; The Shah’s Vaulting Ambition", Cold War in the Islamic World: Saudi Arabia, Iran and the Struggle for Supremacy (2019; online edn, Oxford Academic, 20 June 2019), pp. 40-53. [↑](#footnote-ref-47)
48. " המסמכים המרשיעים את אמריקה - הסיפור המלא של הקנוניה בדרך ההונאה הדיפלומטית", הדים ותגובות (פרסומי חצב), 23 ביוני 1967, עמ' 2–11; PRO, FCO 8/ 760 (BS 2/4), "Saudi Arabia During and after the Arab- Israeli War", 18 August 1967; PRO, FCO 8/756 (BS 2/1), "General Situation", 8 June 1967; PRO, FCO 8/754 (BS 1/7), "Middle East Situation", 11 June 1967.    [↑](#footnote-ref-48)
49. PRO, FCO 8/754 (BQ 1/7), "Record of Conversion with the United States Ambassador: Miscellaneous Information", 24 June 1967. [↑](#footnote-ref-49)
50. PRO, FCO 8/754 (BS 1/7), "Situation in the Eastern Province", 14 June 1967; PRO, FCO 8/775; (BQ 5/7), "Anti US and UK Feeling in Al-Khobar Following Arab/Israel War", 13 June 1967; PRO, FCO 8/754 (BS 1/7), "Eastern Province Saudi Arabia", 13 June 1967. [↑](#footnote-ref-50)
51. NA, RG59/2470/F.2, A-12, "Monthly Review for Saudi Arabia- June, 1967", 10 July 1967; FCO 8/756 (BS 2/1), "Middle East Situation: Anglo/Saudi Relations", 13 June 1967; PRO, FCO 7/754, “Immediate Foreign Office to Bahrain”, 12 June 1967. [↑](#footnote-ref-51)
52. Ibid. [↑](#footnote-ref-52)
53. Ibid. [↑](#footnote-ref-53)
54. Ibid. [↑](#footnote-ref-54)
55. NA, RG59/2470/F.2, A-12, "Monthly Review for Saudi Arabia- June, 1967", 10 July 1967; FCO 8/756 (BS 2/1), "Middle East Situation: Anglo/Saudi Relations", 13 June 1967. [↑](#footnote-ref-55)
56. PRO, FCO 8/754 (BQ 1/7), "Record of Conversion with the United States Ambassador: Miscellaneous Information", 24 June 1967. [↑](#footnote-ref-56)
57. PRO, FCO 8/808 (BS 12/1), "Arab Oil Embargo", 8 August 1967; Al-Anqari, The Palestinian, p.282. [↑](#footnote-ref-57)
58. Ghrawi, A Tamed Urban Revolution, pp. 122-126. [↑](#footnote-ref-58)
59. NA, RG59/2470/F.2, A-12, "Monthly Review for Saudi Arabia - June, 1967", 10 July 1967; Abir, *Saudi Arabia*, p.53. [↑](#footnote-ref-59)
60. NA, RG59/2470/F.2, A-12, "Monthly Review for Saudi Arabia- June, 1967", 10 July 1967; Abir, Saudi Arabia, p.53. [↑](#footnote-ref-60)
61. NA, RG59/2472/F.3, A-6, "Security Forces in the Eastern Province", 5 July 1967. [↑](#footnote-ref-61)
62. NA, RG59/2470/F.2, A-12, "Monthly Review for Saudi Arabia- June, 1967", 10 July 1967. [↑](#footnote-ref-62)
63. NA, RG59/2472/F.3, A-6, "Security Forces in the Eastern Province", 5 July 1967. [↑](#footnote-ref-63)
64. Ibid. [↑](#footnote-ref-64)
65. NA, RG59/2473/F.8, A-154 "American Businessman Concerned over Security Situation in Dharan Area", 28 June 1967. [↑](#footnote-ref-65)
66. Ibid; PRO, FCO 8/756 (BS 2/1), "Middle East Situation: Anglo/ Saudi Relations", 13 June 1967. [↑](#footnote-ref-66)
67. Ibid. [↑](#footnote-ref-67)
68. NA, RG59/2472, “Security in Eastern Province”, December 1968. [↑](#footnote-ref-68)
69. Ibid. [↑](#footnote-ref-69)
70. John D. Ciorciari, "Saudi-US Alignment after The Six-Day War", *Middle East* 9.2 (2005), pp. 1-6. [↑](#footnote-ref-70)
71. PRO, FCO 8/762 (BS 3/1), "Saudi Arabian Press turns to Criticism of President Nasser", 5 August 1967; NA, RG59/2470/F.2, A-12, "Monthly Review for Saudi Arabia- June 1967", 10 July 1967. [↑](#footnote-ref-71)
72. PRO, FCO 8/808 (BS 12/1), "Further Criticism of Arab Oil Policy in Saudi Arabian Press and Broadcasting Service", 12 July 1967. [↑](#footnote-ref-72)
73. NA, RG59/2470/F.2, A-12, "Monthly Review for Saudi Arabia- June, 1967", 10 July 1967; PRO, FCO 8/ 808 (BS 12/1), "Arab Oil Embargo", 8 August 1967. [↑](#footnote-ref-73)
74. NA, RG59/2472/F.23, A-43, "Order Sent from Ministry Interior to Amir of Eastern Province", 14 August 1967. [↑](#footnote-ref-74)
75. NA, RG59/2470/F.1, A-23, "Monthly Review for Saudi Arabia- July, 1967", 10 August 1967. [↑](#footnote-ref-75)
76. Ibid. [↑](#footnote-ref-76)
77. NA, RG59/2473/F.9, A-71, "More about Alleged Plot", 14 August 1967. [↑](#footnote-ref-77)
78. NA, RG59/2470/F.2, A-12, "Monthly Review for Saudi Arabia - June, 1967", 10 July 1967; PRO, FCO 8/808 (BS 12/1), "Arab Oil Embargo", 8 August 1967; Abir, "Saudi Security", p. 88; Huyette, PoliticalAdaption, p.42. [↑](#footnote-ref-78)
79. Ciorciari, Saudi-US Alignment, pp. 10-13. [↑](#footnote-ref-79)
80. PRO, FCO 8/750, 93256, "Annual Review for 1967", 15 January 1968. [↑](#footnote-ref-80)